เบนซินลดราคาลิตรละ 8 บาทพรุ่งนี้ หลัง กบง.เว้นเก็บกองทุนน้ำมัน
 นี้ ส่งผลให้เบนซิน 95 ราคาลด 8.02 บาทต่อลิตร เบนซิน 91 ลด 7.12 บาทต่อลิตร ส่วนดีเซลลด 3.00 บาทต่อลิตร เว็บไซต์วอยซ์ทีวี รายงานวันนี้ (26 ส.ค.) ว่าคณะกรรมการบริหารนโยบายพลังงาน (กบง.) มีมติยกเว้นการจัดเก็บเข้ากองทุนน้ำมัน สำหรับน้ำมันเบนซิน และดีเซลชั่วคราว โดยให้มีผลตั้งแต่วันพรุ่งนี้ (27 ส.ค.) ส่วนระยะเวลาของการยกเว้นการจัดเก็บเงินดังกล่าว จะพิจารณาตามความเหมาะสมต่อไป การยกเว้นการเก็บเงินเข้ากองทุนน้ำมันดังกล่าว ส่งผลให้ราคาน้ำมันเบนซิน ออกเทน 95 ลดลง 8.02 บาท/ ลิตร เบนซิน ออกเทน 91 ลดลง 7.17 บาท/ลิตร และดีเซล ลดลง 3.00 บาท/ลิตร มติ กบง.ในวันนี้ เป็นผลจากเมื่อเช้านี้ คณะกรรมการนโยบายพลังงานแห่งชาติ (กพช.) ที่มีน.ส.ยิ่งลักษณ์ ชินวัตร นายกรัฐมนตรีเป็นประธาน เห็นชอบในหลักการกรอบแนวทางการปรับลดการเก็บเงินเข้ากองทุนน้ำมันเชื้อเพลิง ในส่วนของน้ำมันเบนซิน 95 เบนซิน 91 และดีเซล โดยได้มอบหมายให้ กบง. ซึ่งมีนายพิชัย นริพทะพันธุ์ รมว.พลังงาน เป็นประธานไปศึกษาถึงผลกระทบ ข้อดี ข้อเสีย ซึ่ง กบง.ได้ดำเนินการประชุมต่อจากการประชุมกพช. ทันที เพื่อหารือรายละเอียดในการดำเนินตามนโยบายดังกล่าว และออกมาเป็นมติให้ยกเว้นเก็บเงินเข้ากองทุนตั้งแต่วันพรุ่งนี้
คณะกรรมการบริหารนโยบายพลังงานมีมติยกเว้นการจัดเก็บเข้ากองทุนน้ำมันชั่วคราว มีผล 27 ส.ค.
กองทุนน้ำมัน,น้ำมันดีเซล,น้ำมันเบนซิน,พลังงาน